ΔΕΛΤΙΟ ΤΥΠΟΥ 24/6/2025

**Σεμινάριο Σχολικού Επαγγελματικού Προσανατολισμού**

της Διεύθυνσης Δευτεροβάθμιας Εκπαίδευσης Λάρισας με θέμα:

**«Συμπλήρωσε σωστά και έξυπνα το μηχανογραφικό σου δελτίο»**

Η **Διεύθυνση Δευτεροβάθμιας Εκπαίδευσης Λάρισας** διά τουγραφείου Σχολικού Επαγγελματικού Προσανατολισμού, σε συνεργασία με το Δήμο Λαρισαίων και υπό την αιγίδα της Περιφερειακής Διεύθυνσης Εκπαίδευσης Θεσσαλίας, διοργανώνει **σεμινάριο Σχολικού Επαγγελματικού Προσανατολισμού** με θέμα: **«Συμπλήρωσε σωστά και έξυπνα το μηχανογραφικό σου»,**  την  **Τετάρτη 2 Ιουλίου 2025 , ώρα 19:00 στην αίθουσα του 4ου Δημοτικού Σχολείου Λάρισας** (Ανθίμου Γαζή 30, Λάρισα).

Το σεμινάριο απευθύνεται σε μαθητές - μαθήτριες της Γ' Λυκείου (ΓΕΛ & ΕΠΑΛ) και γονείς, και έχει ως στόχο να παρέχει πολύτιμες συμβουλές και πρακτικές οδηγίες για τη σωστή συμπλήρωση του μηχανογραφικού δελτίου, βοηθώντας τους συμμετέχοντες να κάνουν τις κατάλληλες επιλογές σπουδών και επαγγελματικής σταδιοδρομίας.

Κατά τη διάρκεια του σεμιναρίου, οι συμμετέχοντες θα έχουν την ευκαιρία να ενημερωθούν για:

* τα βήματα για σωστή και έξυπνη συμπλήρωση του μηχανογραφικού, καθώς και τις παγίδες και τα συνήθη λάθη,
* την προτεραιότητα και τη στρατηγική επιλογής των σχολών με πρακτικές συμβουλές,
* τις σχολές και τα επαγγελματικά τους δικαιώματα ανά πεδίο,
* τις προϋποθέσεις των μετεγγραφών και τις αντιστοιχίες των σχολών,
* την εισαγωγή των διακριθέντων στον αθλητισμό μαθητών.

Χαιρετισμό θα απευθύνει ο Διευθυντής Δευτεροβάθμιας Εκπαίδευσης Λάρισας, κος Νικόλαος Ζέρβας.

Εισηγητές του σεμιναρίου θα είναι οι:

* Γεώργιος Καραλής, Σύμβουλος Σταδιοδρομίας Επαγγελματικού Προσανατολισμού.
* Φωτεινή Κουτσοπούλου, υπεύθυνη του γραφείου Σχολικού Επαγγελματικού Προσανατολισμού της ΔΔΕ Λάρισας,
* Λεωνίδας Μουζήθρας, του τμήματος Πανελλαδικών Εξετάσεων της ΔΔΕ Λάρισας,
* Δάφνη Μπατσίλα, υπεύθυνη του γραφείου Φυσικής Αγωγής της ΔΔΕ Λάρισας,

Την συζήτηση θα συντονίζει η κα Έβελυν Αντωνίου του Τμ. Εκπαιδευτικών Θεμάτων της ΔΔΕ Λάρισας.

Οι ενδιαφερόμενοι μαθητές – μαθήτριες και γονείς θα έχουν τη δυνατότητα να καταθέσουν προσωπικές απορίες και προβληματισμούς.

Η Διεύθυνση Δευτεροβάθμιας Εκπαίδευσης Λάρισας περιμένει με χαρά όλους τους μαθητές - μαθήτριες που αποφοίτησαν από τη Γ΄ Λυκείου (ΓΕΛ & ΕΠΑΛ) να συμμετάσχουν σε αυτήν τη σημαντική εκδήλωση που θα τους βοηθήσει να συμπληρώσουν **σωστά και έξυπνα το μηχανογραφικό τους** και να κάνουν τα πρώτα βήματα προς την εκπλήρωση των ακαδημαϊκών και επαγγελματικών τους στόχων.

ΤΜΗΜΑ ΕΚΠΑΙΔΕΥΤΙΚΩΝ ΘΕΜΑΤΩΝ ΔΙΕΥΘΥΝΣΗΣ ΔΕΥΤΕΡΟΒΑΘΜΙΑΣ ΕΚΠΑΙΔΕΥΣΗΣ ΛΑΡΙΣΑΣ

Η Προϊσταμένη

Αργυρώ Γκαραγκούνη